বঙ্গবন্ধু-১  ---------------------------------------------------------------------------  সবুজ-শ্যামল আর অপরুপ লীলাভুমিতে ভরা আমার বাংলাদেশ। মন মাতানো ছয় ঋতু, মিষ্টি-মধুর পাখির গান, কলকল ঝরনার বয়ে যাওয়া ধ্বনীতে যেন আমার মাতৃভূমির গান বাজে। ছলাৎ ছলাৎ ঢেউ তোলে নদী ছুটে চলে। ছবির মত এই সোনার দেশটিকে আমরা কতইনা ভালোবাসি।  হাজার নদীর দেশ আমার সোনার বাংলাদেশ। অগনিত ছোট বড় নদী, খাল-বিল জালের মত জড়িয়ে রেখেছে আমার এই দেশটিকে। হাজার নদীর মাঝে আদর মাখা একটি নাম মধুমতি। একটি নদী। যার অঙ্গ থেকে বেরিয়েছে অনেকগুলো শাখা। অসংখ্য শাখা নদীর মাঝে একটি শাখা নদী  বাইগার। যে নদীর কোল ঘেষে আছে একটি ছোট্ট গ্রাম। বাবুই পাখি বাসা বোনে তাল গাছের মাথায়, পুকুর থেকে মাছরাঙ্গার টুপ করে ডোব দিয়ে মাছ নিয়ে পালিয়ে যাওয়ার দৃশ্য, ব্যস্ত কৃষাণ বিকেলে মাঠের দ্বারে কিশোরদের ফুটবল খেলার দৃশ্যে মেতে উঠা, এরকম কত মজার মজার ঘটনা আর মনোরম প্রাকৃতিক দৃশ্যে ভরা সে গ্রাম।  টুঙ্গিপাড়া। গ্রামটির নাম টুঙ্গিপাড়া। গোপালগঞ্জ জেলার একটি গ্রাম। শত গ্রামের মাঝে যে গ্রামটি অনন্য হয়ে আছে, যে সৃষ্টি করে রেখেছে এক সোনালী ইতিহাস। সেই টুঙ্গিপাড়া।  ১৪৬৩ সালের কথা। আজ থেকে প্রায় পাঁচশত ছত্রিশ বছর আগের  কথা। সূদুর ইরাকের বাগদাদ থেকে এসছিলেন হযরত বায়েজিদ বোস্তামী রহ.। এক বিখ্যাত ওলী। আল্লাহর খাছ বান্দা। ইসলাম ধর্ম প্রচারের এক অগ্র নায়ক। আস্তানা গড়ে নেন চট্টগ্রামে।  শেখ আউয়াল ছিলেন হযরত বায়েজিদ বোস্তামী রহ.-এর সুযোগ্য শিষ্য। তিনি চট্টগ্রাম থেকে এসেছিলেন সোনারগাঁয়ে। এ মহান সাধক বাংলার পথে-প্রান্তরে ঘুরে বেড়তে ভালোবাসতেন। মরুর তপ্ত বালুকাময় ভূমি থেকে এসে এমন চমৎকার সবুজে ঘেরা বাংলার মাটি তাঁকে আকৃষ্ট করে ফেলেছিলো।  সোনারগাঁয়ে থেকে গেলেন তিনি। দীর্ঘকাল পর তাঁর বংশধর শেখ বোরহান উদ্দীন বসবাস শুরু করেন  টুঙ্গিপারায়। তখন থেকেই তাঁদের পরিবারকে লোকে টুঙ্গিপাড়ার শেখ পরিবার হিসেবে চিনতো।  সেই ঐতিহাসিক শেখ পরিবারের সুযোগ্য সন্তান শেখ মুজিবুর রহমান।